## **Návrat úspešnej biblickej online ligy – Bibliq**

**Bratislava, 3. január 2025 – Preneste Božie slovo do života mladých z celého Slovenska a povzbuďte ich k spoznávaniu Knihy kníh! Bibliq, jedinečná online biblická súťaž plná zábavy, duchovného rastu, tímových úloh a online kvízov, sa tento rok zameria na knihu Exodus. Novým účastníkom otvorí prihlasovanie už 7. januára. Organizačný tím saleziánskej pastorácie pripravil obrázky, mapy, videá a podcasty, aby mladým ukázal BIBLIU INAK.**

**O Bibliqu**

Bibliq je online biblická súťaž, ktorá sa každý rok zameriava na štúdium jednej knihy Svätého písma (tento rok to bude kniha Exodus). Súťaž prebieha od februára do mája a môžu sa do nej zapojiť 3- až 5-členné tímy mladých. Je rozdelená do viacerých etáp a koná sa na webovej stránke, ktorá je prispôsobená pre mobily aj počítače. Všetky etapy vyvrcholia v online semifinále, po ktorom sa celá liga uzavrie finálovým víkendovým stretnutím v júni, kde sa najlepšie tímy zídu osobne.

V závere posledného ročníka, počas finálového stretnutia, Miroslav Podstavek SDB, vtedajší gamemaster, poznamenal: *„Aj keď víťazom sa stal iba jeden tím, neoceniteľnou odmenou pre každého účastníka sú získané vedomosti a nezabudnuteľné zážitky.“*

Štvrtý ročník biblickej súťaže, ktorá prebieha prevažne v online prostredí a obsahuje prvky hry, štúdia Písma, modlitby, spoločenstva, ale aj stretnutia naživo, začne tento rok vo februári. Účastníci budú čítať krátke úryvky z Písma, riešiť kvízy, sledovať videá a plniť spoločné výzvy – všetko s cieľom spoznať krásu Knihy kníh a pochopiť, ako cez ňu Boh prehovára aj dnes.

*„Ukazuje sa, že Bibliq buduje návyk čítať Sväté písmo pravidelne. Mnohí účastníci si po skončení súťaže zakúpili svoje Biblie a snažia sa o pravidelný kontakt s Božím slovom. Rovnako nás teší, že mladí sú schopní prijať záväzok a vyhradiť si čas na spoznávanie Písma a budovanie priateľstiev. Dokonca niektoré tímy sa hlásia opakovane,“* povedal Ján Holubčík, SDB, bývalý delegát pre pastoráciu mládeže u saleziánov dona Bosca.

Na tomto projekte spolupracuje Saleziánsky pastoračný tím, ktorý tvoria bratia saleziáni, sestry saleziánky, zástupcovia Domky – Združenia saleziánskej mládeže a Laury, združenia mladých, ako aj členovia Združenia saleziánov spolupracovníkov. Obsahy jednotlivých etáp pripravujú teológovia a teologičky zo saleziánskeho prostredia, diecézny kňaz, študenti teológie a absolventi teologického kurzu Teológia pre mladých. Garantom a recenzentom programu je saleziánsky biblista Vladimír Peregrim.

**Tímy a sprievodcovia**

Prihlásiť sa môžu 3- až 5-členné tímy pozostávajúce z mladých od 8. ročníka ZŠ po 2. ročník SŠ. Nevyhnutnou súčasťou každého tímu je aj sprievodca – teda plnoletá osoba z radov rodičov, katechétov, laikov, rehoľníkov, kňazov alebo animátorov.

**Prihlásenie**

Do Bibliqu svoj tím vždy prihlasuje sprievodca (teda plnoletý a nesúťažiaci člen tímu) prostredníctvom našej webovej stránky, vyplnením údajov vo formulári a zaplatením účastnického poplatku. Formulár na prihlásenie sa zobrazí na našej stránke [bibliq.online](https://bibliq.online/#bibliainak) 7. januára 2025.

**Kontakt a doplňujúce informácie:** Gréta Galajda, oddelenie PR a sociálne siete Bibliq, gretaggalajda@gmail.com